Pracovné stretnutie o aktuálnych otázkach spojených s ukončovaním

komplexnej akreditácie vysokých škôl

Ministerstvo školstva, vedy, výskumu a športu Slovenskej republiky v spolupráci so Slovenskou rektorskou konferenciou zorganizovalo pracovné stretnutie k diskusii o aktuálnych otázkach spojených s ukončovaním komplexnej akreditácie vysokých škôl.

Na pracovné stretnutie, ktoré sa uskutočnilo 10. júna 2015na Ekonomickej fakulte Univerzity Mateja Bela v Banskej Bystrici, prijalo pozvanie takmer 200 účastníkov – rektorov a prorektorov vysokých škôl, dekanov a prodekanov fakúlt, ako aj administratívnych zamestnancov zodpovedných za vzdelávanie, resp. akreditáciu študijných programov. Cieľom stretnutia, ktoré viedol prezident Slovenskej rektorskej konferencie a rektor Technickej univerzity vo Zvolene prof. Ing. Rudolf Kropil, CSc., bolo vytvorenie priestoru na zodpovedanie otvorených otázok v súvislosti s odporúčaním MŠVVaŠ SR pre vysoké školy v súvislosti s prebiehajúcou komplexnou akreditáciou ich činností a organizáciou akademického roka 2015/2016.

Hlavným bodom programu bolo vystúpenie riaditeľa odboru vysokoškolského vzdelávania MŠVVaŠ SR Mgr. Jozefa Jurkoviča, ktorý po prezentácii na tému „Ako ďalej po komplexnej akreditácii činností vysokých škôl“ odpovedal na otázky z pléna.